Pranešimas apie 2014 m. birželio 25 d. posėdį 
2014 m. birželio 25 d. įvyko Komisijos posėdis, kuriame buvo nagrinėjami šie klausimai:
1. Igno Meškausko peticijos „Dėl Lietuvos Respublikos vietos savivaldos įstatymo 7 straipsnio ir Lietuvos Respublikos valstybės tarnybos įstatymo 11 straipsnio pakeitimo“ nagrinėjimas iš esmės.  
2. Igno Meškausko peticijos „Dėl Lietuvos Respublikos vietos savivaldos įstatymo 7 straipsnio pakeitimo“  nagrinėjimas iš esmės.
3. Dėl Algimanto Gagio kreipimosi „Dėl mokesčio už naudojimąsi liftu“.
4. Dėl Aloyzo Masolo prašymo.
5. Dėl Haroldo Trijonio kreipimosi „Dėl Lietuvos Respublikos bausmių vykdymo kodekso 94 straipsnio pakeitimo“.
6. Dėl Filomenos Žilionienės prašymo.
7. Dėl Rolando Čiapo kreipimosi „Dėl lygtinio paleidimo“.
8. Dėl Eugenijaus Zemkojaus ir kitų pareiškėjų kreipimosi „Dėl būtinybės priimti Bausmių vykdymo kodekso 157 straipsnio 2 dalies 2 punkto papildymą“.

Pirmuoju klausimu buvo priimtas sprendimas atmesti Igno Meškausko peticijoje „Dėl Lietuvos Respublikos vietos savivaldos įstatymo 7 straipsnio ir Lietuvos Respublikos valstybės tarnybos įstatymo 11 straipsnio pakeitimo“ pateiktą pasiūlymą papildyti Lietuvos Respublikos valstybės tarnybos įstatymo 11 straipsnio 2 dalį žodžiais „o taip pat Lietuvos šaulių sąjungos nariams.“
Komisija šį sprendimą priėmė, atsižvelgusi į Lietuvos Respublikos vidaus reikalų ministerijos pateiktą nuomonę, taip pat vadovaudamasi Peticijų įstatymo 3 straipsnio 2 dalies nuostata, kad kreipimesi negali būti keliami tokie reikalavimai ir siūlymai, kurių išsprendimas varžytų kitų žmonių teises ir laisves. 
Šiuo metu galiojanti Valstybės tarnybos įstatymo 11 straipsnio 2 dalies nuostata numato, kad, jeigu keli konkurse į karjeros valstybės tarnautojo pareigas dalyvavę pretendentai buvo įvertinti vienodai, pirmenybė būti priimtam į tas pareigas teikiama pretendentui, atlikusiam nuolatinę privalomąją pradinę karo tarnybą arba baigusiam bazinius karinius mokymus ar atlikusiam alternatyviąją krašto apsaugos tarnybą. Nuo šios nuostatos įsigaliojimo 2011 m. rugsėjo 1 d. kilo diskusijos dėl jos galimai diskriminacinio pobūdžio. Pavyzdžiui, Lietuvos Neįgaliųjų draugija kreipėsi į Lygių galimybių kontrolieriaus tarnybą (toliau – Tarnyba) su skundu, kad ši nuostata galimai pažeidžia moterų ir negalią turinčių asmenų teises. Tarnybos 2011 m. gruodžio 6 d. pažymoje nurodoma, kad Tarnyba kreipėsi į Krašto apsaugos ministeriją, Europos teisės departamentą prie Teisingumo ministerijos, Žmogaus teisių stebėjimo institutą, Vilniaus universiteto Teisės fakultetą ir Mykolo Romėno universiteto Konstitucinės teisės katedrą su prašymu pateikti ekspertinę nuomonę dėl tokio teisinio reguliavimo. Įvertinusi gautas ekspertines nuomones ir skundo aplinkybes, Tarnyba padarė išvadą, kad Valstybės tarnybos įstatymo 11 straipsnio 2 dalyje nustatytu teisiniu reguliavimu neįgaliųjų asmenų padėtis, atsižvelgiant į kitus asmenis, yra aiškiai sumenkinama nesant tam konstitucinio pagrindo. Jokio konstituciškai reikšmingo tikslo, taip pat ir tikslo skatinti atlikti pradinę karo tarnybą ar baigti bazinius karinius mokymus ¡statymų leidėjas negali siekti tokiomis priemonėmis, kurios diskriminuoja kitus asmenis, todėl toks reguliavimas vertintinas kaip diskriminacinis ir nederantis su Konstitucijos 29 straipsniu, taip pat su Konstitucijos 33 straipsnio 1 dalies nuostata, kad Lietuvos Respublikos piliečiai turi teisę lygiomis sąlygomis stoti į valstybės tarnybą. Tarnyba pažymoje konstatavo, kad Valstybės tarnybos įstatymo 11 straipsnio 2 dalies nuostata „Jeigu keli konkurse į karjeros valstybės tarnautojo pareigas dalyvavę pretendentai buvo įvertinti vienodai, pirmenybė būti priimtam į tas pareigas teikiama pretendentui, atlikusiam nuolatinę privalomąją pradinę karo tarnybą arba baigusiam bazinius karinius mokymus ar atlikusiam alternatyviąją krašto apsaugos tarnybą“ diskriminuoja neįgaliuosius asmenis (diskriminacija dėl negalios), moteris (diskriminacija dėl lyties) ir asmenis, negalinčius atlikti nuolatinę privalomąją pradinę karo tarnybą arba baigti bazinius karinius mokymus dėl savo amžiaus (diskriminacija dėl amžiaus).
Pastebėtina, kad rengiant Valstybės tarnybos įstatymo Nr. VIII-1316 pakeitimo įstatymo projektą buvo atsižvelgta į Tarnybos pateiktą nuomonę ir Valstybės tarnybos įstatymo 11 straipsnio 2 dalies nuostatos, pažymoje pripažintos diskriminuojančia, buvo atsisakyta.
Antruoju klausimu buvo priimtas sprendimas atmesti Igno Meškausko peticijoje „Dėl Lietuvos Respublikos vietos savivaldos įstatymo 7 straipsnio pakeitimo“ pateiktą pasiūlymą papildyti Vietos savivaldos įstatymo 7 straipsnį 38 punktu: „dalyvavimas plėtojant Lietuvos šaulių organizacijos veiklą“.
Komisija šį sprendimą priėmė, atsižvelgusi į Krašto apsaugos ministerijos, Vidaus reikalų ministerijos, Lietuvos savivaldybių asociacijos nuomones ir į tai, kad šio pasiūlymo sprendimas nėra susijęs su Lietuvos Respublikos vietos savivaldos įstatymo reguliavimo dalyku. Vienas iš teisės akto struktūrai keliamų reikalavimų yra reikalavimas, kad viename teisės akte būtų išdėstomos vienos rūšies teisės normos, šios teisės normos turi reguliuoti vienarūšius visuomeninius santykius ir turėti konkretų, pakankamai apibrėžtą reguliavimo objektą.
Nacionalinio saugumo plėtros ir nacionalinio saugumo subjektų teisinis reguliavimas yra nustatytas keliuose specialiuose teisės aktuose – Lietuvos Respublikos Nacionalinio saugumo pagrindų įstatyme, Lietuvos Respublikos krašto apsaugos sistemos organizavimo ir karo tarnybos įstatyme (toliau – KASOKTĮ), Lietuvos Respublikos ginkluotos gynybos ir pasipriešinimo agresijai įstatyme, Lietuvos Respublikos šaulių sąjungos įstatyme  ir kt. 
Tačiau Vietos savivaldos įstatymo paskirtis – nustatyti savivaldybių institucijų sudarymo ir veiklos tvarką, įgyvendinant Lietuvos Respublikos Konstitucijos ir Europos vietos savivaldos chartijos nuostatas, apibrėžti vietos savivaldos principus, savivaldybių institucijas ir jų kompetenciją, funkcijas, savivaldybės tarybos nario statusą, savivaldybių ūkinės ir finansinės veiklos pagrindus. 
Atkreiptinas dėmesys ir į tai, kad, vadovaujantis Nacionalinio saugumo pagrindų įstatymo priedėlio 7 skyriaus ketvirtojo skirsnio 2 dalimi, už piliečių pasirengimo pilietiniam pasipriešinimui sistemos funkcionavimą atsakinga Vyriausybė, o ne savivaldybės, kad Lietuvos Respublikos Konstitucijoje nustatyta Lietuvos piliečių teisė ir pareiga pasirengti ginti Tėvynę. Be to, Nacionalinio saugumo pagrindų įstatyme įtvirtinta nuostata dėl valstybės paramos visuomenės organizacijoms, kurių veikla prisideda prie pasirengimo pilietiniam pasipriešinimui ar gynybinės galios stiprinimo, yra įgyvendinta – Lietuvos šaulių sąjungai pavesta rengti šaulius ginkluotai valstybės gynybai ir pilietiniam pasipriešinimui ir prisidėti prie savanoriško Lietuvos Respublikos piliečių karinio rengimo, o Pilietinės gynybos centrui prie Krašto apsaugos ministerijos pavesta šviesti visuomenę gynybos klausimais ir plėtoti krašto apsaugos sistemos ir asociacijų, taip pat švietimo įstaigų bendradarbiavimą pasirengimo pilietinei gynybai srityje.
Atkreiptinas dėmesys ir į tai, kad Šaulių sąjungos įstatyme jau yra nustatyta šios sąjungos funkcija bendradarbiauti su valstybės ir savivaldybių institucijomis. Lietuvos šaulių sąjungos bendradarbiavimas su valstybės ir savivaldybių institucijomis bei įstaigomis, švietimo įstaigomis išsamiau reglamentuojamas Lietuvos šaulių sąjungos ir atitinkamų valstybės ir savivaldybių institucijų bei įstaigų, švietimo įstaigų bendradarbiavimo sutartyse. 
Trečiuoju klausimu, vadovaujantis Peticijų įstatymo 4 straipsnio 1 dalimi, buvo priimtas sprendimas Algimanto Gagio kreipimosi „Dėl mokesčio už naudojimąsi liftu“ nenagrinėti minėto įstatymo nustatyta tvarka, nes nėra aiškus kreipimesi pateikto pasiūlymo turinys. Iš kreipimosi neaišku, ar pareiškėjo gyvenamąjį namą administruoja administratorius (už namo priežiūrą atsakinga įmonė, įstaiga arba organizacija), ar name yra įkurta daugiabučių namų savininkų bendrija.
Jeigu name yra įkurta daugiabučių namų savininkų bendrija, vadovaujamasi Lietuvos Respublikos daugiabučių namų savininkų bendrijų įstatymo nuostatomis, skelbiančiomis, kad bendrijos nustatytos išlaidos, susijusios su namo bendrojo naudojimo objektų valdymu, priežiūra, remontu ar tvarkymu pagal įstatymų ir kitų teisės aktų nustatytus privalomus statinių naudojimo ir priežiūros reikalavimus, taip pat žemės sklypo naudojimu ir priežiūra, apmokamos proporcingai jo daliai bendrojoje nuosavybėje. 
Jeigu namą administruoja už namo priežiūrą atsakinga įmonė, įstaiga arba organizacija, vadovaujantis Lietuvos Respublikos Vyriausybės 2001 m. liepos 11 d. nutarimu Nr. 876 patvirtintu Valstybės ir savivaldybių gyvenamųjų patalpų valstybės ir savivaldybių gyvenamųjų patalpų nuomininkų atsiskaitymo už šaltą ir karštą vandenį, elektros energiją, dujas, šiluminę energiją ir komunalines paslaugas tvarkos aprašu, administratorius mokesčius už komunalines paslaugas ir elektros energiją, sunaudotą daugiabučio namo bendroms reikmėms ar bendrabučio tipo daugiabučio namo reikmėms, paskirsto butų ir kitų patalpų savininkams ir nuomininkams, vadovaudamasis savivaldybės administracijos direktoriaus patvirtintais Butų ir kitų patalpų savininkų bendrosios nuosavybės administravimo nuostatais, ir pagal sudarytas sutartis atsiskaito su komunalinių paslaugų teikėjais ir elektros energijos tiekėjais. Pagal minėtus nuostatus administratorius mėnesinius mokesčius už elektros energiją, sunaudotą namo bendroms reikmėms, už liftą, taip pat už namo šildymo ir karšto vandens sistemos priežiūrą (eksploatavimą) apskaičiuoja proporcingai bendrosios nuosavybės daliai (butų ir kitų patalpų naudingajam plotui). 
Ketvirtuoju klausimu buvo priimtas sprendimas Aloyzo Masolo prašymo „Dėl Aloyzo Masolo 2009-03-29 skundo ir 2012-06-13 prašymo, kurie liko neišnagrinėti pagal Jūsų 2009-07-23 raštą Nr. S-2009-8134 ir 2012-06-22 raštą Nr. 72SN dėl mano žemės bylos nagrinėjimo teismuose nebuvo duota eiga“, kurį Komisijai perdavė Seimo Pirmininko pavaduotojas Kęstas Komskis, nenagrinėti Lietuvos Respublikos peticijų įstatymo nustatyta tvarka, kadangi prašymas parašytas ir pateiktas, nesilaikant Peticijų įstatymo nustatytų kreipimosi (peticijos) formos ir turinio reikalavimų.
Lietuvos Respublikos Konstitucijos laiduojamos peticijos teisės įgyvendinimo tvarką nustato specialus Peticijų įstatymas.
[bookmark: _GoBack]Šiame įstatyme yra nustatyti visi svarbiausi peticijos teisės įgyvendinimo tvarkos elementai, būtent: dėl ko galima kreiptis su peticija, kurioms viešosios valdžios institucijoms gali būti paduodama peticija, formalūs reikalavimai, kuriuos turi atitikti peticija, peticijos padavimo tvarka, sprendimų dėl atsisakymo priimti peticiją priėmimo ir jų apskundimo tvarka ir kt.
Peticijų įstatyme taip pat yra nustatyta, kad pareiškėjas – ne jaunesnis kaip 16 metų Lietuvos Respublikos pilietis ar užsienietis, nuolat gyvenantis Lietuvos Respublikoje, Peticijų įstatymo nustatyta tvarka parašęs ir pateikęs kreipimąsi (peticiją), kad peticija – rašytinis arba elektroninis pareiškėjo kreipimasis į Seimą, Vyriausybę ar savivaldybės institucijas su reikalavimais ar siūlymais spręsti (...) klausimus, kai tam reikia priimti naują teisės aktą, pakeisti, papildyti ar pripažinti netekusiu galios galiojantį teisės aktą ir kai peticijų komisijos tokį kreipimąsi pripažįsta peticija.
Peticijų įstatymo 1 straipsnio 2 ir 3 dalyse yra nustatyta, kad Peticijų įstatymas netaikomas, kai piliečiai įgyvendina Konstitucijoje įtvirtintą įstatymų leidybos iniciatyvos teisę, referendumo paskelbimo iniciatyvos teisę, valstybės įstaigų ar pareigūnų darbo kritikos teisę, taip pat šis įstatymas nereglamentuoja skundų, pareiškimų ir pasiūlymų nagrinėjimo tvarkos, kurią nustato kiti įstatymai ir teisės aktai.
Peticijų įstatymo 4 straipsnyje yra nustatyti kreipimosi (peticijos) formos ir turinio reikalavimai, kurių turi laikytis pareiškėjai, rašydami ir pateikdami kreipimąsi (peticiją): kreipimasis pateikiamas raštu arba elektroniniu būdu, kreipimesi turi būti nurodytas pareiškėjo vardas, pavardė, gyvenamoji vieta, asmens kodas, institucija, kuriai paduodamas kreipimasis, prašymas pripažinti kreipimąsi peticija, kreipimosi padavimo priežastys ir tikslai, pareiškėjo reikalavimai ir siūlymai, pareiškėjo atstovo vardas, pavardė, asmens kodas, gyvenamoji vieta ir, jeigu yra, telefono, telefakso numeriai. Kiekvienas kreipimasis turi būti pareiškėjo pasirašytas. Tais atvejais, kai pareiškėjas dėl fizinių trūkumų pats negali pasirašyti, kreipimąsi už pareiškėją pasirašo kitas asmuo, nurodydamas savo vardą, pavardę, gyvenamąją vietą, asmens kodą. Kreipimasis, pateiktas elektroniniu būdu, privalo būti pasirašytas elektroniniu parašu. Prie kreipimosi gali būti pridėti įvairūs dokumentai ar jų kopijos, siūlomo teisės akto projektas ir kita medžiaga.
Peticijų įstatymo 7 straipsnio 1 dalyje yra nustatyta, kad keipimasis gali būti paduodamas tiesiogiai, siunčiamas paštu arba pateikiamas elektroniniu būdu. Kreipimąsi gali paduoti pats pareiškėjas arba jo atstovas. 
Taigi yra specialus Peticijų įstatymas, kuriame aiškiai išdėstyta, kaip turi būti parašytas ir paduotas kreipimasis, kas turi būti jame nurodyta, kokius klausimus nagrinėja peticijų komisijos (Seimo, Vyriausybės ir savivaldybių) ir kt. 
Tačiau Komisijai Seimo Pirmininko pavaduotojas Kęstas Komskis perdavė pareiškėjo ne kreipimąsi, o prašymą, kurių Komisija nenagrinėja. 
Pareiškėjas savo prašyme, adresuotame Kęstui Komskiui, prašo jo išnagrinėti jam „duotą skundą (...) ir prašymą (...) nuo iki galo. Išnagrinėjus pateikti medžiagą Peticijų komisijai, kuri nuosavybės grąžinimo sprendimų priėmimų juridinius dokumentus pataisytų taip, kad priimti sprendimai nebūtų galimi žemėtvarkininkams nepagrindus savo motyvų faktais, o man nuosavybė būtų įteisinta buvusios mano tėvo istorinės žemės ribose. Tai mano valia, kurią buvau išreiškęs prieš 24 metus.“
Savo prašyme pareiškėjas taip pat prašo Kęsto Komskio „įdėti visas savo galias, kad būtų grąžinta istorinė tėvo buvusi žemė Natkiškių kadastro vietovės Giegždų kaime, korumpuoti asmenys nubausti, padaryta keliasdešimt tūkstančių žala atlyginta“.
Tačiau visų šių klausimų nagrinėjimas nėra Komisijos kompetencijoje. Be to, pats prašymas Peticijų komisijai yra suformuluotas neaiškiai ir nesuprantamai, nėra teisiškai konkretus, neaiškus jo turinys: „išnagrinėjus pateikti medžiagą Peticijų komisijai, kuri nuosavybės grąžinimo sprendimų priėmimų juridinius dokumentus pataisytų taip, kad priimti sprendimai nebūtų galimi žemėtvarkininkams nepagrindus savo motyvų faktais, o man nuosavybė būtų įteisinta buvusios mano tėvo istorinės žemės ribose.“ 
Atsižvelgiant į tai, pareiškėjas turėtų patikslinti savo siūlymą ar reikalavimą, jį aiškiai ir nedviprasmiškai išdėstyti, nes dabar neaišku, ką pareiškėjas turi omenyje, prašydamas „pataisyti nuosavybės grąžinimo sprendimų priėmimų juridinius dokumentus taip, kad priimti sprendimai nebūtų galimi žemėtvarkininkams nepagrindus savo motyvų faktais“. 
Prie prašymo pareiškėjas taip pat pridėjo įvairių dokumentų kopijų, iš kurių matyti, kad jo problemą jau nagrinėjo įvairūs teismai, taip pat ir Lietuvos vyriausiasis administracinis teismas, kurio nutartys yra galutinės ir neskundžiamos.
Atsižvelgus į tai, pareiškėjas informuojamas, kad vadovaujantis Lietuvos Respublikos Konstitucijos 109, 114 straipsniais, Lietuvos Respublikos teismų įstatymo 1 straipsnio 1 dalimi, 2 ir 46 straipsniais, teisingumą Lietuvos Respublikoje vykdo tik teismai. Teisėjas ir teismai, vykdydami teisingumą, yra nepriklausomi, o valstybinės valdžios ir valdymo institucijų, Seimo narių ir kitų pareigūnų, politinių partijų, politinių ir visuomeninių organizacijų ar piliečių kišimasis į teisėjo ar teismo veiklą draudžiamas ir užtraukia įstatymo numatytą atsakomybę.
Pareiškėjo prašyme keliami klausimai yra teisinio pobūdžio, dėl kurių Seimo nariai, iš kurių yra sudaryta ir Seimo Peticijų komisija, neturi teisės priimti sprendimų. Teismo sprendimai gali būti skundžiami Lietuvos Respublikos civilinio proceso kodekso (toliau – CPK) nustatyta tvarka ir terminais: apeliacine tvarka gali būti skundžiami neįsiteisėję pirmosios instancijos teismo sprendimai ir nutartys, o apeliacinės instancijos teismų sprendimai ir nutartys gali būti apskųsti ir peržiūrėti kasacine tvarka (CPK 301 straipsnio 1 dalis, 340 straipsnio 1 dalis). Tik aukštesnės pakopos teismai, nagrinėdami bylą instancine tvarka, turi teisę vertinti teismų sprendimų teisėtumą.
Penktuoju klausimu buvo priimtas sprendimas Haroldo Trijonio kreipimesi „Dėl Lietuvos Respublikos bausmių vykdymo kodekso 94 straipsnio pakeitimo“ pateikto pasiūlymo iš Bausmių vykdymo kodekso 94 straipsnio 2 dalies išbraukti žodžius „bei artimaisiais“, vadovaujantis Peticijų įstatymo 9 straipsnio 3 dalies 2 ir 4 punktais (iškeltų reikalavimų ir siūlymų tenkinimui nereikia priimti naujo teisės akto, pakeisti, papildyti ar pripažinti netekusiu galios galiojančio teisės akto ir pareiškėjas visiškai nepagrindžia kreipimesi išdėstytų reikalavimų ir siūlymų ar kitaip piktnaudžiauja peticijos teise) nepripažinti peticija, kadangi siūlymas yra beprasmis: Bausmių vykdymo kodekso 94 straipsnio 2 dalies nuostatos suteikia teisę į trumpalaikius pasimatymus ir su kitais asmenimis. 
Pareiškėjo pasiūlymą pakeisti Bausmių vykdymo kodekso 94 straipsnio trečią dalį, nustatant nuteistiesiems teisę į ilgalaikius pasimatymus su visais asmenimis“ Komisija nusprendė pripažinti peticija  ir priimti ją nagrinėti.
Šeštuoju klausimu buvo nuspręsta, kad Filomenos Žilionienės prašyme pateikto reikalavimo panaikinti Lietuvos Respublikos energetikos ministro 2010 m. spalio 25 d. įsakymą nagrinėjimas nėra Seimo Peticijų komisijos kompetencijoje.
Atsižvelgus į tai ir vadovaujantis Lietuvos Respublikos Peticijų įstatymo 2 straipsnio 4 dalimi, buvo nuspręsta šį prašymą persiųsti Lietuvos Respublikos energetikos ministrui Jaroslavui Neverovičiui išnagrinėti ir priimti sprendimą.
[bookmark: straipsnis10]Prašyme pateikto reikalavimo „praplėsti Valstybinės vartotojų teisių apsaugos tarnybos įgaliojimus“ nagrinėjimas taip pat nėra Komisijos kompetencijoje. Pagal Lietuvos Respublikos vartotojų teisių apsaugos įstatymo 10 straipsnį Valstybinę vartotojų teisių apsaugos tarnybą steigia ir jos nuostatus tvirtina Lietuvos Respublikos Vyriausybė.  
Prašyme pateiktą reikalavimą, kad sprendimus dėl namo bendro naudojimo patalpų pagerinimo ar pakeitimo priimtų „ne 51 procentas, o 100 procentų namo gyventojų“, buvo pripažintas peticija ir ji priimta nagrinėti.
Septintuoju klausimu buvo nuspręsta Rolando Čiapo kreipimąsi „Dėl lygtinio paleidimo“ pripažinti peticija ir priimti nagrinėti.
Pareiškėjas siūlo „priimti pataisą ir pakeisti lygtinio paleidimo įstatymą taip, kad lygtinis paleidimas būtų taikomas, atlikus pusę bausmės laiko nuteistam 5-15 metų... ar bent jau kad LR BK 260 str. 3 dalyje būtų taikomas lygtinis paleidimas žmogui, atlikus pusę teismo paskirtos bausmės ir už gerą elgesį turėtų šansą būti paleistas į laisvę, atlikus pusę paskirtos bausmės“.	
Aštuntuoju klausimu buvo priimtas sprendimas Eugenijaus Zemkojaus ir kitų pareiškėjų kreipimąsi pripažinti peticija ir priimti ją nagrinėti.
Pareiškėjai taip suformulavo savo pasiūlymą: „Papildyti Bausmių vykdymo kodekso 157 straipsnio 2 dalies 2 punktą nuostata „taip pat nuteistieji, kuriems paskirta laisvės atėmimo bausmė viršija dešimt metų ir kurie iki 2012 m. sausio 6 d. buvo laikomi pataisos namuose lengvosios grupės sąlygomis“ ir šį punktą išdėstyti taip: „2) pusę paskirtos laisvės atėmimo bausmės – nuteistieji už dėl neatsargumo padarytus nusikaltimus, kuriems paskirta bausmė viršija šešerius metus, taip pat kiti nuteistieji, kuriems paskirta bausmė viršija trejus metus laisvės atėmimo, bet neviršija dešimties metų laisvės atėmimo, taip pat nuteistieji, kuriems paskirta laisvės atėmimo bausmė viršija dešimt metų ir kurie iki 2012 m. sausio 6 d. buvo laikomi pataisos namuose lengvosios grupės sąlygomis“.

